બદલાતાં રહેવું એ સૃષ્ટિનો ક્રમ છે. કશુંક બંધિયાર થઈ જાય, જડ થઈ જાય, રૂઢિગત થઈ જાય અને બદલવાની આનાકાની કરે તેનું અંતે વિસર્જન થતું હોય છે. વિકસતાં અને વિલસતાં જીવનની હર ક્ષણ તમને જીવનનો એક નવો આનંદ આપશે. જીવવાનો અભિગમ બદલાવી નાખશે અને તમે રોજ ને રોજ તાજા ફૂલ જેવા મહેકતા રહેશો. જીવનના કાળક્રમે આવતા જુદા જુદા તબક્કાઓ એ તો બહારનો ફેરફાર છે, મન તો સોળ વર્ષે ચંચળ હોય છે, એવું જ સિત્તેર વર્ષે પણ હોય છે. સ્વાભાવિકતાથી બદલાતા સમયનો સ્વીકાર અને પોતાની જાત સાથેનો પ્રેમ તમને ચિંતા મુક્ત કરી દેશે. ભવિષ્ય કેવું હશે એની ચિંતામાં આજના રળિયામણા અવસરને રફેદફે કરી દેનારાઓની સંખ્યા ઓછી નથી. પણ એ બધાએ આખરે તો નિઃસહાયતાથી સમયને ઝડપથી પસાર થતો જોવો જ પડે છે, તો શા માટે સમયની સાથે તાલ ન મિલાવીએ ? સમય તમને શિખવાડે કે સંજોગ તમને ફરજ પાડે એ પહેલાં મનમાં નક્કી કર્યું હશે તો બધું સ્વાભાવિક લાગશે. કેટલાક લોકો હજુ તો વાર છે એમ માની ગાડું ગબડાવ્યે જાય છે અને પછી એકાએક અસલામતી અનુભવે છે.